**Podvodni ribolov**

**Podvodni ribolov** je jedna od disciplina [športskog](https://hr.wikipedia.org/wiki/%C5%A0portski_ribolov) [ribolova](https://hr.wikipedia.org/wiki/Ribolov). Predstavlja najselektivniji način ribolova jer ribolovac vidi svoj ulov i sam odlučuje želi li ga ili ne.

Podvodni ribolov se izvodi u ronjenju pod morem. Podvodni ribolov nije dopušten u slatkim vodama na teritoriju RH.

Podvodni ribolov uključuje mnoge športske aktivnosti, pogotovo u svojem najrazvijenijem obliku, odnosno u natjecateljskom podvodnom ribolovu. Vrhunski športski ribolovac sposoban je roniti duboko i dugo, za što su potrebne godine razvoja. Da bi ronilac zadržao tjelesnu spremu, mora roniti tijekom cijele godine, te prakticirati niz vježba i različitih vrsta treninga na suhome i pod morem.

Mnogi ljudi bave se podvodnim ribolovom u rekreacijske svrhe samo povremeno, uglavnom na ljetovanju. Oni ne koriste posebna ronilačka odijela ni ostalu opremu. Njima podvodni ribolov pruža iskonski kontakt s prirodom i na neko ih vrijeme oslobađa stresa, te pruža zdrav zalogaj. Oni rone na dubinama od 3 do 10 metara i na meti su im uglavnom pojedinačni primjerci manjih [riba](https://hr.wikipedia.org/wiki/Ribe) i [glavonožaca](https://hr.wikipedia.org/wiki/Glavono%C5%A1ci).

U većini zemalja u podvodnom ribolovu nije dopušteno korištenje ronilačkih aparata (boca). U Hrvatskoj također nije dopuštena upotreba ronilačkih aparata, nego se podvodni ribolov odvija isključivo [ronjenjem na dah](https://hr.wikipedia.org/wiki/Ronjenje_na_dah).

Ronjenje je izuzetno zahtjevna ljudska aktivnost. Apsolutni početnici rone na najvećoj dubini do 3 metra zbog problema s izjednačavanjem [tlaka](https://hr.wikipedia.org/wiki/Tlak) u [srednjem uhu](https://hr.wikipedia.org/wiki/Uho#Srednje_uho) koju uzrokuje [hidrostatički tlak](https://hr.wikipedia.org/wiki/Hidrostati%C4%8Dki_tlak). Oni koji su naučili tehnike izjednačavanja tlaka zarone nešto dublje ovisno o pojedinačnim pretpostavkama, ali rijetko preko 10 metara dubine. Za dubine preko deset metara, već je potreban sustavan rad i učenje naprednih tehnika. Prosječan podvodni ribolovac roni do 20-25 m dubine koje predstavljaju vrlo rizične dubine. Vrhunski istrenirani podvodni ribolovci koji su sve posvetili ovoj diciplini, zaranjaju do najviše 50-60 metara dubine, što postaje iznimno opasno. Stoga se podvodni ribolov, uz slobodno ronjenje na dah svrstava pod ekstremne športove.

Tehmike lova: Šuljanje uz obalu

Poniranje

Pretraživanje rupa

Čekanje

Zaron "u plavo"

Česte su opasnosti samba, blackout, udarac plovilom, samoozljeđivanje, ozljede uzrokovane morskim životinjama...